
Szurkolok és lájkolok, röplabda fan vagyok! – Avagy a magyar röplabdaszurkolók társas identitásának és Facebook használatának kapcsolata

A közösségi oldalak elérhető felületet biztosítanak a sportfogyasztással kapcsolatos
viselkedésbeli aktivitás fenntartásához, ezáltal a szurkolók társas identitásának és Facebook
használatának együttes ismerete nagyban segít a sportrajongókat hatékonyan targetáló
közösségi média stratégiák kialakításában (Wann & Branscombe, 1993). Ám a legtöbb
szurkolói identitásra fókuszáló tanulmány kizárólag sportpszichológiai szemszögből vizsgálja
meg a szimpatizánsokat, és nem veszi figyelembe a szurkolók social media használatát.
Továbbá a magyar szakirodalom az előbbiekben említett témakörben meglehetősen kevés
szakértői forrással rendelkezik.
Ezért jelen kutatás célja nem más, mint hogy Magyarországon megvizsgálja a magyar
röplabdaszurkolók társas identitásának és Facebook használatának viszonyrendszerét. További
célkitűzésként fogalmazható meg, hogy jelen kutatás magyar nyelvre adaptált, nemzetközileg
elismert kérdőívcsomagokkal szolgáljon a sportkommunikációt, és a sportpszichológiát kutató
szakemberek és egyetemi hallgatók számára.
A kutatás során kérdőíves módszert használtam. A kérdőívcsomag alapjául a Wann és
Branscombe (1993) által létrehozott Sport Spectator Identification Scale (SSIS), a Leary‚ Kelly‚
Cottrell és Schreindorfer által megalkotott valahova tartozás elméletének skálája (Need To
Belong Scale, 2001, 2005), a saját magam által fejlesztett social media fogyasztási szokásokat
vizsgáló skála, illetve a Spinda (2011) által létrehozott BIRGing és CORFing szurkolói
viselkedésformákat mérő skálák szolgáltak.
A teljes mintát 130 magyar röplabdaszurkoló alkotta. A mintán végzett statisztikai
számítások eredményei kimondják, hogy pozitív irányú szignifikáns kapcsolat van a valahova
tartozás szükséglete és a csapattal való azonosulás között a magyar röplabdaszurkolók esetében.
Valamint a BIRGing pozitívan a CORFing pedig
negatívan jelzi előre a Facebook használatot.
Mindemellett az is kijelenthető, hogy a magyar röplabdaszurkolók társas identitása
magyarázóerővel bír a Facebookon megfigyelhető aktivitásukra.
A kutatás jövőbeli lehetőségeit fókuszba helyezve meghatározó lenne a 2011-ben
Spinda által megalkotott BIRGing, és a CORFing kérdőívet a social media használat
tekintetében újabb itemekkel frissíteni. Valamint Wannhoz és Branscombe-hoz hasonlóan
izgalmas lenne megvizsgálni mélyebb statisztikai elemzésekkel jelen kutatás mintáján a
csapattal való azonosulás pontos szintjét a nemi különbségek, a social media használat, illetve
a mérkőzésre való kilátogatás tekintetében.



